DECRETO 140/2010, do 5 de agosto, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado 1ª fase do acceso ao Hospital Público de Pontevedra (Monte Carrasco PO-542), no municipio de Pontevedra. (Clave PO/10/134.01).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 13/08/2010

Con data do 14 de xullo de 2010 a Dirección Xeral de Infraestruturas resolveu aprobar o proxecto de trazado 1ª fase do acceso ao Hospital Público de Pontevedra (Monte Carrasco PO-542), no municipio de Pontevedra. (Clave PO/10/134.01).
A xustificación da urxencia de ocupación dos bens e dereitos precisos para a execución desta actuación vén motivada pola necesidade por parte do hospital dun acceso que, coa futura posta en funcionamento do hospital, dea servizo ao tráfico que xerará; para este tráfico a vía existente non ten capacidade. Por este motivo proxéctase un cambio de sección que, unido ás características xeométricas da vía, consegue que a nova vía teña capacidade suficiente para facer fronte á demanda, tanto do tráfico xerado polas zonas residenciais e industriais, como polo xerado polo propio hospital.
O cambio de sección proxectado baséase en que se deben cumprir uns requisitos determinados, xa que non só debe ofrecer servizo aos vehículos particulares, senón tamén permitir o rápido acceso dos vehículos de urxencia, o que require a construción dunha vía con carrís especiais e específicos para estes vehículos. Directamente relacionada con esta cuestión está a busca dunha fluída relación co tráfico exterior, así como unha minimización do impacto deste tráfico exterior sobre o tráfico de entrada e saída do hospital.
Outros aspectos relevantes que cómpre ter en conta son:
-Mellora en materia de seguridade viaria con respecto á estrada existente.
-Aumento da comodidade dos usuarios da vía.
-Redución dos tempos de percorrido.
-Potenciación do crecemento urbanístico e, polo tanto, económico da zona.
A competencia para efectuar a declaración de urxente ocupación tena atribuída a Xunta de Galicia, en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Medio Ambiente, Territorio e Infraestruturas.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas e logo da deliberación do Consello da Xunta na súa reunión do día cinco de agosto de dous mil dez,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído, así como en calquera das modificacións que sexa necesario realizar para a súa execución, para os efectos de expropiación do proxecto de trazado 1ª fase do acceso ao Hospital Público de Pontevedra (Monte Carrasco PO-542), no municipio de Pontevedra. (Clave PO/10/134.01).
Santiago de Compostela, cinco de agosto de dous mil dez.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas